
Αθήνα,  17-12-2019
Αλληλεγγύη στους νέους εργαζόμενους μέσω του «Ειδικού Προγράμματος Απασχόλησης του ΟΑΕΔ»
Το Διοικητικό Συμβούλιο της ΠΟ ΕΜΔΥΔΑΣ εκφράζει την αλληλεγγύη του στους εργαζόμενους μέσω του «Ειδικού Προγράμματος Απασχόλησης του ΟΑΕΔ για 5.500 άνεργους πτυχιούχους, ηλικίας 22-29» οι οποίοι συνεχίζουν τον αγώνα τους, για μόνιμη και σταθερή εργασία και ενάντια στις επικείμενες απολύσεις τους. Στο πλαίσιο αυτό, διοργανώνουν την Τετάρτη 18 Δεκέμβρη, Πανελλαδική Ημέρα Δράσης, με κινητοποιήσεις στον ΟΑΕΔ. Για την Αθήνα, έχουν προγραμματίσει κινητοποίηση έξω από τον ΟΑΕΔ, στην οδό Σταδίου 54, και ώρα 12 το μεσημέρι. 
Τα προγράμματα «ανακύκλωσης της ανεργίας» μέσω των οποίων κράτος και εργοδότες «αποκτούν» φθηνό εργατικό προσωπικό χωρίς δικαιώματα, δεν αποτελούν λύση για τις τραγικά υποστελεχωμένες Δημόσιες Τεχνικές Υπηρεσίες, μια και οι εργαζόμενοι στα προγράμματα αυτά δε μπορούν να υπογράψουν Διοικητικές πράξεις. Μοναδική λύση είναι η προκήρυξη με μόνιμες και σταθερές σχέσεις εργασίας όλων των χιλιάδων κενών Οργανικών θέσεων που υπάρχουν, γιατί οι Υπηρεσίες κινδυνεύουν να μείνουν χωρίς προσωπικό, χωρίς θεσμική μνήμη, χωρίς μεταφορά πείρας και τεχνογνωσίας. Ενάντια στις ελαστικές σχέσεις εργασίας που τείνουν να γίνουν κανόνας, επιμένουμε σε συντονισμό με τους υπόλοιπους εργαζόμενους για προσλήψεις, Συλλογικές Συμβάσεις, δουλειά με δικαιώματα.

